ଠାଣେ ୧୯।୧୨ଃ ମହାରାଷ୍ଟ୍ର ଠାଣେ ଜିଲ୍ଲାରେ ଅବୈଧ ନିର୍ମାଣ ନିମନ୍ତେ ନଗର ନିଗମ ବଡ଼ ନିଷ୍ପତ୍ତି ନେଇଛନ୍ତି। ଏପରି ନିର୍ମାଣ ସବୁକୁ ହଟାଇ ଦେବାକୁ ନଗର ନିଗମ ବୈଠକରେ ପ୍ରସ୍ତାବ ଗୃହୀତ ହୋଇଛି। ବୈଠକ ପରେ ନଗରନିଗମ ଅଧ୍ୟକ୍ଷ ବିଜୟ ସୂର୍ଯ୍ୟବଂଶୀ ରବିବାର ଗଣମାଧ୍ୟମକୁ କହିଛନ୍ତି। ଆଗାମୀ ୩ ମାସ ମଧ୍ୟରେ ନଗରନିଗମ ସୀମା ଭିତରେ ଥିବା ସମସ୍ତ ଅବୈଧ ନିର୍ମାଣ ହଟାଇ ଦିଆଯିବ ବୋଲି ସେ କହିଛନ୍ତି।
କଲ୍ୟାଣରୁ ଆରମ୍ଭ କରି ଡୋମ୍ବିଭାଲି ପର୍ଯ୍ୟନ୍ତ ନଗରନିଗମ ସୀମା ମଧ୍ୟରେ ଥିବା ସମସ୍ତ ଅବୈଧ ନିର୍ମାଣ ନେଇ ଏବେ ବିପଦ ଉପୁଜିଛି । ଯଦି ନଗରନିଗମ ନିଷ୍ପତ୍ତିରେ କାର୍ଯ୍ୟାନୁଷ୍ଠାନ ହୁଏ ତେବେ ଅନେକ ରାସ୍ତାକଡ ଦୋକାନ, ରେଷ୍ଟୁରାଣ୍ଟ, ଅସ୍ଥାୟୀ ହୋଟେଲ, ଚାଲ ଆଦି ଉଜୁଡିଯିବା ଏକ ପ୍ରକାର ନିଶ୍ଚିତ ହୋଇଯାଇଛି। ଏବେ ଅବୈଧ ଅତିକ୍ରମଣ ହଟାଇବାକୁ ନଗରନିଗମ ଚେୟାରମ୍ୟାନ ସମ୍ପର୍କିତ ଅଧିକାରୀଙ୍କ ସହ ବୈଠକ କରିଥିଲେ। ଏଣୁ ଆଗାମୀ କିଛି ସପ୍ତାହ ମଧ୍ୟରେ ଜବରଦଖଲ ହଟାଓ ଅଭିଯାନ ଆରମ୍ଭ ହୋଇପାରେ ବୋଲି ଅନୁମାନ କରାଯାଉଛି।
ଏଥିଲାଗି ଲୋକଙ୍କୁ ନୋଟିସ୍ ଜାରି କରିଦିଆଯାଇଛି। ଏଥିରେ ଏପରି ୧୫ ହଜାର ଅବୈଧ ଜବରଦଖଲକାରୀ ଥିବା ଜଣାପଡିଛି। ଏମାନେ ପୂରୁଣା ନିର୍ମାଣରେ ଅନଧିକୃତ ନୂଆ ନିର୍ମାଣ କରିଛନ୍ତି। ଏ ନେଇ କଲ୍ୟାଣ ଡୋମ୍ବିଭଲି ମ୍ୟୁନସିପାଲ କରର୍ପୋରେସନ (କେଡିଏମସି)ରେ ୩୫୦ରୁ ଅଧିକ ମାମଲା ମଧ୍ୟ ରହିଛି। ତେବେ ଏହି ଉଚ୍ଛେଦ ଅଭିଯାନରେ ବିସ୍ତୃତ ଅଞ୍ଚଳକୁ ଜବରଦଖଲ ମୁକ୍ତ କରାଯିବ ବୋଲି ସୂର୍ଯ୍ୟବଂଶୀ କହିଛନ୍ତି।
